Document ID: 32009D0782

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Οκτωβρίου 2009 σχετικά με την τροποποίηση της απόφασης 2006/636/ΕΚ για τον καθορισμό της ετήσιας κατανομής, ανά κράτος μέλος, του ποσού της κοινοτικής στήριξης στην αγροτική ανάπτυξη για το διάστημα από την 1η Ιανουαρίου 2007 έως τις 31 Δεκεμβρίου 2013 [κοινοποιηθείσα υπό τον αριθμό Ε(2009) 8033] (2009/782/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (1), και ιδίως το άρθρο 69 παράγραφος 4, Εκτιμώντας τα ακόλουθα: (1) Η Γερμανία και η Σουηδία αποφάσισαν, σύμφωνα με το άρθρο 136 του κανονισμού (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (2), να διαθέσουν, από το 2011, ένα ποσό το οποίο υπολογίζεται σύμφωνα με το άρθρο 69 παράγραφος 7 του ιδίου κανονισμού και προσδιορίζεται στο παράρτημα III του κανονισμού (ΕΚ) αριθ. 639/2009 (3) της Επιτροπής, για τον προγραμματισμό της αγροτικής ανάπτυξης και τη χρηματοδότησή της από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ). (2) Η απόφαση 2008/788/ΕΚ της Επιτροπής, της 3ης Οκτωβρίου 2008, για τον καθορισμό των καθαρών ποσών που προκύπτουν από την εφαρμογή της προαιρετικής διαφοροποίησης στην Πορτογαλία για τα ημερολογιακά έτη 2009 έως 2012 (4), καταργήθηκε και αντικαταστάθηκε από την απόφαση 2009/780/ΕΚ της Επιτροπής (5) προκειμένου να ληφθεί υπόψη η απόφαση την οποία έλαβε η Πορτογαλία να μην εφαρμόσει την προαιρετική διαφοροποίηση για το ημερολογιακό έτος 2009. (3) Συνεπώς, η απόφαση 2009/379/ΕΚ της Επιτροπής, της 11ης Μαΐου 2009, για τον καθορισμό των ποσών τα οποία, σύμφωνα με τους κανονισμούς (ΕΚ) αριθ. 1782/2003, (ΕΚ) αριθ. 378/2007, (ΕΚ) αριθ. 479/2008 και (ΕΚ) αριθ. 73/2009 του Συμβουλίου διατίθενται στο ΕΓΤΑΑ και των ποσών που διατίθενται για δαπάνες του ΕΓΤΕ (6) τροποποιήθηκε από την απόφαση 2009/781/ΕΚ της Επιτροπής (7) προκειμένου να ληφθούν υπόψη αυτά τα νέα ποσά που μεταφέρθηκαν από και προς το ΕΓΤΑΑ. (4) Μετά την έκδοση της απόφασης 2009/780/ΕΚ και της απόφασης 2009/781/ΕΚ, τα ποσά που διατίθενται στο ΕΓΤΑΑ πρέπει να προσαρμοσθούν και να προστεθούν στην ετήσια κατανομή που αφορά την κοινοτική στήριξη στην αγροτική ανάπτυξη. (5) Συνεπώς, η απόφαση 2006/636/ΕΚ της Επιτροπής (8) πρέπει να τροποποιηθεί ανάλογα, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2006/636/ΕΚ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 22 Οκτωβρίου 2009.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2442
2460
5283
2515
1005
2443

EuroVoc IDs (Expanded): 2442
2460
5283
2515
1005
2443

Dataset Source: meu

Split: train